บลจ.อเบอร์ดีนมองหุ้นไทยแกร่ง
บลจ.อเบอร์ดีน มองหุ้นไทยแข็งแกร่ง โอกาสลงทุนยังมีอยู่ แนะคนลงทุน LTF-RMF ไม่ต้องรอสิ้นปี จังหวะนี้ซื้อได้
15 พ.ย. 2553

บลจ.อเบอร์ดีน มองหุ้นไทยแข็งแกร่ง โอกาสลงทุนยังมีอยู่ แนะคนลงทุน LTF-RMF ไม่ต้องรอสิ้นปี จังหวะนี้ซื้อได้ 
นายอดิเทพ วรรณพฤกษ์ รองประธานเจ้าหน้าที่บริหารฝ่ายการลงทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า บลจ.อเบอร์ดีนเชื่อว่าตลาดหุ้นไทยยังให้โอกาสการลงทุนที่น่าสนใจ โดยดูจากงบการเงินที่แข็งแกร่งและอัตราการจ่ายเงินปันผลที่น่าสนใจเฉลี่ย 4.1% รวมทั้งภาคการส่งออกและการใช้จ่ายภายในประเทศก็เป็นปัจจัยสำคัญให้อัตราการขยายตัวทางเศรษฐกิจไทยอยู่ในระดับ 6.7-7.5% ในปีนี้ ตลอดจนนักลงทุนได้กลับเข้ามาลงทุนในตลาดหุ้นมากขึ้น 
นอกจากนี้ธนาคารแห่งประเทศไทยมีแนวโน้มที่จะปรับอัตราดอกเบี้ยนโยบายขึ้นอีก แต่คงขึ้นอย่างๆ ช้า โดยรวมปัจจัยพื้นฐานของบริษัทต่างๆ ยังคงแข็งแกร่งขึ้น แม้ว่าจะยังมีความไม่แน่นอนทางการเมืองและผลประกอบการถูกปรับขึ้นไปแล้ว ส่วนมาตรการของสหรัฐที่ออกมาน่าจะทำให้เงินไหลเข้าตลาดหุ้นเอเชียและไทยด้วยนั้น เชื่อว่า รัฐมนตรีว่าการกระทรวงการคลังคงไม่ตัดสินใจออกมาตรการอะไรที่รุนแรง
“เรามองสัดส่วนราคาต่อกำไรต่อหุ้น(พีอี) ปี 2554 จากหุ้นในพอร์ตที่กองทุนภายใต้การบริหารที่เราลงทุนอยู่มีพีอีเพียง 13 เท่า ขณะที่หุ้นเอเชียบางตลาดขึ้นไปสูงถึง 18-20 เท่า ส่วน กำไรบริษัทจดทะเบียนน่าจะเติบโต 7-8% และมีความเป็นไปได้ที่อาจปรับประมาณการกำไรบริษัทจดทะเบียนในปีหน้าขึ้นอีก จากที่ผ่านมาเราได้ปรับไปแล้วรอบหนึ่ง ทำให้พีอีถูกลง”นายอดิเทพ กล่าว
อย่างไรก็ตามสำหรับราคาหุ้นที่ปรับตัวลดลงในช่วงนี้เป็นการขายทำกำไรหลังจากขึ้นมาแรงต่อเนื่อง ซึ่งโอกาสที่หุ้นจะลงแรงๆ มีน้อย 
สำหรับมาตรการควบคุมสินเชื่ออสังหาริมทรัพย์ที่ออกมานั้นมองว่า ไม่ได้กระทบผู้ประกอบการอสังหาริมทรัพย์มากนัก เนื่องจากปัจจุบันหลายๆ บริษัทดำเนินการอยู่แล้ว ซึ่งมาตรการที่ออกมาถือเป็นเรื่องดีทำให้ระยะยาวจะเป็นความต้องการซื้อในอสังหาริมทรัพย์ที่แท้จริง
อย่างไรก็ตามสำหรับนักลงทุนที่คิดจะลงทุนในกองทุนรวมหุ้นระยะยาว (LTF) หรือกองทุนรวมเพื่อการเลี้ยงชีพ (RMF) เพื่อสิทธิประโยชน์ทางภาษีนั้น สามารถเข้าลงทุนได้ แม้ราคาหุ้นจะปรับตัวขึ้นมามากก็ตาม แต่การลงทุนในกองทุนทั้งสองประเภทเป็นการลงทุนระยะยาวอยู่แล้ว ดังนั้นการซื้อในวันนี้หรือสิ้นปีมองว่าไม่น่าจะต่างกันมากนัก และหากนักลงทุนต้องการลดความเสี่ยงจากการลงทุนสามารถทยอยลงทุนได้ทุกเดือน
ทั้งนี้ บลจ.อเบอร์ดีน ยังนำเสนอโปรโมชั่นสำหรับการลงทุนใน LTF และ RMF ในปี 2553 โดยผู้ลงทุนมีโอกาสรับบัตรกำนัลเซ็นทรัลสูงสุดถึง 11,000 บาท ตามเงื่อนไขของบริษัท